b'\n_START_ARTICLE_\n\xc5\xa0est parov klobas\n_START_PARAGRAPH_\n\xc5\xa0est parov klobas je kraj\xc5\xa1e prozno besedilo Josipa Jur\xc4\x8di\xc4\x8da. Delo je iz\xc5\xa1lo v \xc4\x8dasopisu Slovenski narod dne 5. marca leta 1878.\n_START_SECTION_\nVsebina\n_START_PARAGRAPH_\nO\xc4\x8de Per\xc4\x8devega Jerneja je bil \xc5\xbee \xc5\xa1estdeset let star, a dokler je \xc5\xa1e lahko delal, ni hotel sinu predati gospodarstva. Ko pa je zbolel in oble\xc5\xbeal za ve\xc4\x8d tednov, mu je sin dobro vodil kmetijo. Stari se je zamislil, \xc4\x8de le ne bi dal sinu posestva._NEWLINE_Kmalu je sina povpra\xc5\xa1al, \xc4\x8de \xc5\xa1e hodi od ma\xc5\xa1e domov s Pestnikovim dekletom. Sin mu odgovori, da je to resnica in da se bo z njo poro\xc4\x8dil, \xc4\x8detudi bo moral za denar po svetu iti. O\xc4\x8de pa se je kljub nekoliko jeznim besedam odlo\xc4\x8dil sinu prepustiti posle in mu omogo\xc4\x8diti poroko._NEWLINE_Kmalu zatem so pri notarju urejali doto in kar gre o\xc4\x8detu. Ko so pri\xc5\xa1li do dela, kaj bo stari dobil za praznike, si je za bo\xc5\xbei\xc4\x8d, pust in veliko no\xc4\x8d za\xc5\xbeelel po dva para klobas - torej \xc5\xa1est parov skupaj. A sin mu ho\xc4\x8de dati le \xc5\xa1tiri pare. O\xc4\x8deta ta var\xc4\x8dnost tako razburi, da se odlo\xc4\x8di, da s poroko in dedi\xc5\xa1\xc4\x8dino ne bo ni\xc4\x8d. In Jernej je zaradi teh \xc5\xa1estih parov ostal neporo\xc4\x8den.'